

-Prijedlog-

**REPUBLIKA HRVATSKA**

PRIMORSKO-GORANSKA ŽUPANIJA

**GRAD BAKAR**

**GRADSKO VIJEĆE**

KLASA:

URBROJ:

Bakar, \_\_\_\_\_\_\_\_\_\_\_\_2014. god.

Na temelju članka 14. Zakona o zaštiti od požara (»Narodne novine« broj 92/10.) i članka 30. Statuta Grada Bakra (»Službene novine Primorsko-goranske županije« broj 25/09., 37/09., 7/13., 44/13.) Gradsko vijeće Grada Bakra na sjednici održanoj dana \_\_\_\_\_\_\_\_\_\_ 2014. godine, donosi

**ODLUKU**

**o obavljanju dimnjačarskih poslova**

**I. OPĆE ODREDBE**

**Članak 1**.

Ovom se Odlukom u svrhu zaštite života ljudi i imovine od požara uređuje organizacija i način rada dimnjačarskih poslova kao komunalne djelatnosti, rokovi čišćenja i kontrole dimnjaka i uređaja za loženje te nadzor nad obavljanjem dimnjačarskih poslova na području Grada Bakra (u daljnjem tekstu: Grad).

Odredbe ove Odluke ne primjenjuju se na industrijske i druge objekte koji imaju vlastite uređaje za čišćenje dimnjaka.

**Članak 2.**

Pod obavljanjem dimnjačarskih poslova razumijeva se:

-provjera ispravnosti i funkcioniranja dimnjaka i uređaja za loženje,

-obavljanje redovnih i izvanrednih pregleda dimnjaka i uređaja za loženje,

-čišćenje dimnjaka i uređaja za loženje,

-poduzimanje mjera za sprječavanje opasnosti od požara, eksplozija, trovanja te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

Pod dimnjakom, u smislu ove Odluke, smatra se usponski dimovodni kanal, sabirnica čađe, priključna cijev uređaja za loženje, uređaj ili otvor za opskrbu zrakom za izgaranje i odvod dimnih plinova i drugi dijelovi dimnjaka.

**II. ORGANIZACIJA I NAČIN OBAVLJANJA DIMNJAČARSKIH POSLOVA**

**Članak 3.**

Dimnjačarske poslove može obavljati pravna osoba i fizička osoba - obrtnik koja je registrirana za obavljanje te djelatnosti i ima zaposlene osobe koje su stručno osposobljene za obavljanje dimnjačarskih poslova.

**Članak 4.**

Dimnjačarske poslove obavljaju pravne i fizičke osobe - obrtnici (u daljnjem tekstu: Koncesionar) na temelju ugovora o koncesiji za obavljanje dimnjačarskih poslova sklopljenog s Gradom kao davateljem koncesije.

Koncesionar ne može prenijeti koncesiju na drugu osobu.

Kontrolu nad izvršavanjem ugovora o koncesiji obavlja nadležno upravno tijelo Grada.

**Članak 5.**

Postupak donošenja odluke o dodjeli koncesije i zaključivanje ugovora o koncesiji za obavljanje dimnjačarskih poslova na području Grada s koncesionarom provodi se sukladno važećem Zakonu o koncesijama, Zakonu o komunalnom gospodarstvu i Odluci o komunalnim djelatnostima na području Grada Bakra.

**Članak 6.**

Dimnjačarski poslovi obavljaju se na dimnjačarskom području Grada, koje obuhvaća naselja: Bakar, Hreljin, Krasica, Kukuljanovo, Plosna, Ponikve, Praputnjak, Škrljevo i Zlobin.

**Članak 7.**

Koncesionar obavlja dimnjačarske poslove na temelju godišnjeg plana obaveznog redovitog pregleda i čišćenja dimnjaka.

Plan obaveznog redovitog pregleda i čišćenja dimnjaka obuhvaća redoslijed obavljanja dimnjačarskih usluga po naseljima, ulicama i kućnim brojevima.

Koncesionar je dužan plan iz stavka 1. ovog članka sačiniti najkasnije do 31. kolovoza tekuće godine u kojoj počinje ogrjevna sezona i dostaviti ga nadležnom upravnom tijelu Grada.

**Članak 8.**

Vlasnici odnosno korisnici zgrada, stanova, poslovnih prostora, objekata i postrojenja (u daljnjem tekstu: Korisnik usluge) dužni su voditi brigu da se uređaji za loženje i dimnjaci redovito čiste i održavaju u ispravnom stanju sukladno ovoj Odluci i pozitivnim propisima.

Korisnik usluge dužan je koncesionaru:

-omogućiti pregled i čišćenje dimnjaka i uređaja za loženje koji podliježu obaveznom čišćenju i kontroli prema ovoj Odluci,

-dati podatak o broju i vrsti uređaja za loženje i dimnjaka te o sezoni loženja,

-omogućiti pristup svakom uređaju za loženje i dimnjaku koji se koristi.

**Članak 9.**

Koncesionar je dužan korisnika usluga obavijestiti o danu i vremenu čišćenja te u tu svrhu i izvjesiti na vidnom mjestu u naseljima na dimnjačarskom području Grada, te na oglasnoj ploči Gradske uprave, odnosno na drugom prikladnom mjestu pismenu obavijest najmanje tri dana prije vršenja dimnjačarskih usluga.

**Članak 10.**

Korisnik usluge ne smije koncesionaru sprječavati pristup do mjesta za čišćenje i pregled dimnjaka i uređaja za loženje niti ga ometati u obavljanju dimnjačarskih poslova.

Radi ispravnog pregleda i čišćenja dimnjaka pristup do vratašca, priključaka, kape dimnjaka i ostalih dijelova dimnjaka mora uvijek biti slobodan.

**Članak 11.**

Koncesionar je dužan uslugu čišćenja obaviti po pravilima struke.

Štetu koju prouzroči kod čišćenja koja nastane nestručnim radom dužan je nadoknaditi korisniku usluge, odnosno vlasniku dimovodnog objekta.

Nakon obavljenog čišćenja koncesionar je dužan ukloniti sav nakupljeni materijal nastao čišćenjem, što se osobito odnosi na uklanjanje čađe koja pada u ložište, sabiralište ili oko dimnjaka.

**Članak 12.**

Ako koncesionar po izvršenom čišćenju utvrdi da na dimnjaku i/ili uređaju za loženje ne postoje nedostaci, dužan je korisniku usluge izdati potvrdu o ispravnosti dimnjaka i/ili uređaja za loženje.

Ako Koncesionar utvrdi da na dimnjaku i/ili uređaju za loženje postoje nedostaci, pismeno će o tome obavijestiti korisnika usluge i upravitelja zgrade ako ga zgrada ima i pozvati ih da uklone nedostatke u roku koji ne može biti duži od tri mjeseca.

Koncesionar je dužan utvrđene nedostatke iz stavka 2. ovog članka evidentirati u evidenciji o pregledu i čišćenju dimnjaka.

Ako korisnik usluge ne otkloni nedostatke u zadanom roku, a ako se radi o nedostacima na dimovodnom objektu na koji je priključeno plinsko ložište, koncesionar je o uočenim nedostacima dužan pismeno obavijestiti policijskog inspektora zaštite od požara i eksploziva i distributera plina radi zatvaranja plina do otklanjanja nedostataka.

Ako Koncesionar utvrdi postojanje neposredne opasnosti za živote ljudi i imovinu koji mogu nastati daljnjom upotrebom dimnjaka i/ili uređaja za loženje, koncesionar će korisniku usluge pismeno zabraniti daljnje korištenje dimnjaka i/ili uređaja za loženje, što je korisnik usluge dužan poštivati, o čemu će koncesionar odmah obavijestiti nadležno inspekcijsko tijelo.

**Članak 13.**

Koncesionar je dužan za područje na kojem obavlja dimnjačarske poslove voditi evidenciju o pregledu i čišćenju dimnjaka, te o izvođenju radova kojima se dimnjak zadržava ili vraća u stanje određeno projektom građevine.

Evidencija iz stavka 1. ovog članka se vodi za svaku zgradu posebno, odnosno za više zgrada u dimnjačarskom području, a sadrži:

-oznaku zgrade - ime naselja (ulica) i kućni broj,

-ime i prezime korisnika usluge te naziv upravitelja zgrade,

-broj i oznaku dimnjaka koji se pregledavaju i čiste,

-datum obavljanja dimnjačarskih poslova i nalaz,

-vrstu i datum izvođenja radova na dimnjaku,

-potpis dimnjačara,

-potpis korisnika usluge kao potvrdu obavljenih dimnjačarskih poslova.

Koncesionar je dužan evidencijski list o pregledu i čišćenju dimnjaka dostaviti nadležnom upravnom tijelu Grada jednom mjesečno.

**Članak 14.**

Koncesionar je dužan voditi kartoteku dimnjaka koja sadrži kartone dimnjaka.

U kartoteku dimnjaka unose se sljedeći podaci:

-oznaka zgrade - ime naselja (ulica) i kućni broj,

-ime i prezime korisnika usluge te naziv upravitelja zgrade,

-broj i vrsta dimnjaka, te vrstu goriva koje se koristi,

-oznaka dimnjaka koji se pregledava i čisti,

-datum obavljanja dimnjačarskih poslova.

Kartoteka dimnjaka vodi se u elektroničkom obliku i jednom godišnje, najkasnije do 30. rujna tekuće godine dostavlja se nadležnom upravnom tijelu Grada.

**Članak 15.**

Ovlašteni su dimnjačari dužni, jednom godišnje, do početka ogrjevne sezone, o promjeni broja i vrste dimnjaka na svom dimnjačarskom području podnijeti izvješće nadležnom upravnom tijelu Grada.

Ogrjevna sezona traje od 1. listopada tekuće godine do 30. travnja sljedeće godine.

**Članak 16.**

Cijenu usluge za obavljanje dimnjačarskih poslova koncesionaru plaća korisnik usluge.

**Članak 17.**

Ugovorom o koncesiji za obavljanje dimnjačarskih poslova između koncesionara i Grada određuje se cjenik usluga dimnjačarskih poslova.

**III. ROKOVI ČIŠĆENJA I KONTROLE DIMNJAKA**

**Članak 18.**

U svrhu održavanja dimnjaka i uređaja za loženje koncesionar provodi obavezne redovite i izvanredne preglede i čišćenja.

**Članak 19.**

Redoviti pregledi u svrhu održavanja dimnjaka provode se na način određen projektom građevine i tehničkim propisima, a najmanje jednom godišnje.

Redoviti pregled uključuje najmanje:

-vizualni pregled, u koji je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstava dimnjaka,

-tlačnu probu u slučaju sumnje,

-usklađenost uređaja za loženje i dimnjaka.

Na način utvrđen u stavku 2. ovog članka obavlja se i izvanredni pregled dimnjaka prije prve upotrebe uređaja za loženje, odnosno prije ponovne uporabe ako dimnjak nije bio u uporabi dulje od godinu dana.

Prilikom pregleda dimnjaka, dimnjak se obavezno čisti na način koji je primjeren vrsti dimnjaka (mehanički i/ili na drugi način).

**Članak 20.**

Izvanredni pregled dimnjaka obavezno se provodi prije svake promjene uređaja za loženje ili promjene goriva i nakon svakog izvanrednog događaja koji može utjecati na tehnička svojstva dimnjaka ili izaziva sumnju u uporabljivost dimnjaka, o čemu je korisnik usluge dužan obavijestiti koncesionara, te po zahtjevu nadzornog inspekcijskog tijela.

**Članak 21.**

Pregled i čišćenje dimnjaka i uređaja za loženje izvodi se sukladno tehničkim normama i pravilima struke, a u svrhu provođenja zaštite od požara i očuvanja okoliša.

Pregled i čišćenje dimnjaka i uređaja za loženje obavlja se najmanje jednom godišnje, a po potrebi i češće, ovisno o vrsti i namjeni uređaja za loženje, vrsti goriva, te stvarnom vremenu rada uređaja za loženje.

Kod tehnološki specifičnih postrojenja za grijanje koja mogu održavati samo ovlašteni serviseri prema garantnim i drugim uvjetima postoji samo obveza koncesionara da jednom godišnje kontrolira da se ona redovito održavaju.

Dimnjaci i uređaji za loženje koji se ne upotrebljavaju u dužim vremenskim razmacima ne podliježu odredbama ovog članka o obaveznom čišćenju, već se njihovo čišćenje vrši po pozivu i dogovoru sa koncesionarom.

**Članak 22.**

Pored redovitih i izvanrednih obaveznih pregleda, čišćenje dimnjaka i uređaja za loženje obavlja se i na zahtjev korisnika usluga i izvan rokova navedenih u članku 21. ove Odluke.

**IV. NADZOR**

**Članka 23.**

Nadležno upravno tijelo Grada ovlašteno je:

- kontrolirati rad dimnjačara na adekvatan način,

- narediti obavljanje dimnjačarskih radova, ako utvrdi da ih ovlašteni dimnjačar ne obavlja ili ih ne obavlja potpuno,

- zabraniti neovlašteno obavljanje dimnjačarskih radova,

- kontrolirati vođenje evidencije o pregledu i čišćenju dimnjaka i kartoteke dimovodnih objekata,

- pokrenuti prekršajni postupak, izricati i naplaćivati novčane kazne,

- poduzimati i druge propisane mjere.

**V. KAZNENE ODREDBE**

**Članak 24.**

Pravna osoba kaznit će se za prekršaj novčanom kaznom:

- u iznosu od 5.000,00 kuna ako kao korisnik usluge ne postupi po članku 12. i članku 20. ove Odluke, odnosno ako kao koncesionar ne postupi po članku 7., 9., 11., 13., 14., 19., 20. i 21. ove Odluke,

- u iznosu od 10.000,00 kuna ako ne postupi po članku 8. i 10. ove Odluke i ako dimnjačarske poslove obavlja protivno odredbi članka 4. ove Odluke.

Odgovorna osoba u pravnoj osobi koja počini prekršaj iz stavka 1. ovog članka kaznit će se novčanom kaznom u iznosu od 1.000,00 kuna.

**Članak 25.**

Fizička osoba-obrtnik i osoba koja obavlja drugu samostalnu djelatnost kaznit će se za prekršaj novčanom kaznom:

- u iznosu od 3.000,00 kuna ako kao Koncesionar ne postupi po članku 7., 9., 11., 13., 14., 19., 20. i 21. ove Odluke,

- u iznosu od 5.000,00 kuna ako dimnjačarske poslove obavlja protivno odredbi članka 4. ove Odluke.

**Članak 26.**

Fizička osoba kaznit će se novčanom kaznom za prekršaj:

- u iznosu od 500,00 kuna ako kao korisnik usluge ne postupi po članku 12. i članku 20. ove Odluke,

- u iznosu od 1.000,00 kuna ako kao korisnik usluge ne postupi po članku 8. i 10. ove Odluke i ako dimnjačarske poslove obavlja protivno odredbi članka 4. ove Odluke.

**VI. ZAVRŠNE ODREDBE**

**Članak 27.**

Stupanjem na snagu ove Odluke prestaje važiti Odluka o obavljanju dimnjačarskih poslova (»Službene novine Primorsko-goranske županije« br. 25/96.).

**Članak 28.**

Ova Odluka stupa na snagu osmog dana od dana objave u Službenim novinama Grada Bakra.

**GRADSKO VIJEĆE GRADA BAKRA**

**Predsjednik Gradskog vijeća**

**Milan Rončević**